Я 25-рэ зэIукIэгъухэр | Адыгэ Макъ\nЯ 25-рэ зэIукIэгъухэр\nАвтор: Редакция\t/ 11.10.2018\t/ КЪЭБАРЫКlЭХЭР, СПОРТЫР\t/\nРеспубликэм баскетболымкIэ изэIухыгъэ зэнэкъокъу Адыгеимрэ Краснодар краимрэ якIэ­лэеджа­кIохэр щызэIукIагъэх.\nМыекъуапэ икомандэ хэтхэр.\nМэфищым кIалэхэри пшъашъэ­хэри текIоныгъэм фэбэнагъэх.\nКIалэхэр зыхэт командэу Мые­къуапэ зыщызыгъасэрэм апэрэ чIыпIэр къыдихыгъ. Тренерэу Светлана Золотцевар зипэщэ командэр иIэпэIэсэныгъэкIэ къа­хэщыгъ. Шытхьалэ икомандэ ятIонэрэ чIыпIэр фагъэшъошагъ. ТIопсэ районым икIэлэеджакIохэр ящэнэрэ хъугъэх.\nПшъашъэхэм язэнэкъокъу текIоныгъэр къыщыдэзыхыщтыр нахь къэшIэгъуаеу щытыгъ. КIэух ешIэгъум Лабинскэрэ Мыекъуапэрэ якомандэхэр щызэнэкъокъугъэх.\nТипшъашъэхэм ешIэгъур дэгъоу аублагъ, пчъагъэр 17:6-у къахьыщтыгъ, ау Лабинскэ къикIыгъэхэр нахь лъэшхэу къычIэкIыгъ. Пчъагъэр 50:40-у зэIукIэгъур хьакIэхэм ахьыгъ.\n— ТекIоныгъэр къыдэтхын, очкоуи 4-кIэ Лабинскэ икомандэ ыпэ титэу ешIэгъур тыухын фэягъэ апэрэ чIыпIэр къытфагъэшъошэным фэшI, — къытиIуагъ Мыекъуа­пэ щыщ пшъашъэхэм ятренерэу Евгений Крбашян. — Хъурджанэм Iэгуар изыдзэрэ пшъашъэхэм яIэпэIэсэныгъэ хагъэхъон фае.\nЛабинскэ ипшъашъэхэм апэрэ чIыпIэр къыдахыгъ. ТIопсэ районым ятIонэрэ чIыпIэр ыхьыгъ. Мыекъуапэ ипшъашъэхэм ящэнэрэ чIыпIэр къафагъэшъошагъ.\n— Адыгэ Республикэм и Мафэ фэгъэхьыгъэ зэнэкъокъур илъэс 25-рэ хъугъэу зэхэтэщэ, — къыщиIуагъ зэхахьэм спортым иветеранэу ХьакIэмызэ Аслъан. — НыбжьыкIэхэр зэнэкъокъухэзэ нэIуасэ, ныбджэгъу зэфэхъух.\nРеспубликэм и Парламент идепутатэу Юрий Гороховыр, ХьакIэмызэ Аслъан зэнэкъокъум хэлэжьагъэхэм афэгушIуагъэх, шIухьафтынхэр аратыжьыгъэх.